Natten til lørdag var en 22-årig mand udsat for et groft gaderøveri, da han stod af bussen i Aalborg Øst.

Kort før klokken fire natten til lørdag blev en 22-årig mand overfaldet på vej hjem fra byen. Han tog bussen fra Nytorv i Aalborg og stod af ved Tornhøj Centret i Aalborg Øst, hvor to mænd fulgte efter ham. Kun få meter fra stoppestedet blev den 22-årige overfaldet og frarøvet jakke, sko og mobiltelefon. De to gerningsmænd slog og sparkede den 22-årige i ansigtet. - Den forurettede havde forinden lagt mærke til en gruppe larmende udenlandske mænd i bussen. De virkede noget aggressive, siger Henrik Beck, der er vagtchef ved Nordjyllands Politi. Han betegner det som værende en meget grov sag. De to gaderøvere beskrives som 20-25 år, 170-175 centimeter høje og spinkle af bygning. Begge havde mørkt hår, og talte dansk. Den ene var afrikansk af udseende, og den anden var mellemøstlig af udseende. Politiet hører gerne fra folk, der har set eller ved noget om de to gerningsmænd. Den 22-årige blev lørdag morgen undersøgt af en retslæge.